č. MK – 1494/2010-10/6337

Pravidlá  súťaže  
MÚZEUM  ROKA  

Úvodné ustanovenie
            
Ministerstvo kultúry Slovenskej republiky (ďalej len „ministerstvo“)  v súlade so Štatútom  súťaže Múzeum roka (ďalej len „štatút“) vydáva tieto Pravidlá súťaže  Múzeum roka (ďalej len "pravidlá súťaže").

Článok 1
Podmienky účasti v súťaži Múzeum roka 

	Múzeum alebo galéria (ďalej len „účastník súťaže“), ktoré sa prihlásia do súťaže v príslušnej kategórii definovanej štatútom, sú povinní: 
a)	podať úplnú prihlášku v termíne stanovenom v štatúte,
b)	prihlásiť v každom predmete súťaže jednu aktivitu a priložiť sprievodnú dokumentáciu ku každému predmetu súťaže v súlade s  čl. 5 pravidiel súťaže.

Článok 2
Práva a povinnosti ministerstva

1.	Ministerstvo má právo zrušiť súťaž v ktorejkoľvek z vyhlásených kategórií, pokiaľ v termíne stanovenom v štatúte nebudú podané minimálne tri prihlášky v príslušnej kategórii.
2.	Ministerstvo je povinné:  
a)	zverejniť pravidlá súťaže na svojej internetovej stránke,  
b)	menovať každoročne členov odbornej poroty,  
c)	písomne oznámiť všetkým účastníkom súťaže ich umiestnenie v súťaži,
d)	zverejniť výsledky súťaže v médiách a na svojej internetovej stránke. 

Článok 3
Práva a povinnosti účastníka súťaže

	Účastník súťaže:
a)	má právo informovať verejnosť o účasti v súťaži. O svojom umiestnení v súťaži môže informovať verejnosť až po ich oficiálnom oznámení výsledkov súťaže ministerstvom.
b)	je povinný na požiadanie poskytovať členom poroty informácie o prihlásených  predmetoch súťaže a umožniť ich obhliadku, ak to nie je v rozpore s predpismi o odbornej správe zbierkových predmetov.

Článok 4
Predmety súťaže

Predmety súťaže sú: 
a)	akvizícia zbierkového predmetu alebo zbierky, ktoré významne zhodnocujú zbierkový fond múzea alebo galérie, 
b)	vedecko-výskumná činnosť zameraná na preskúmanie lokality, ktorej výsledkom je nadobudnutie vedecky, historicky a umelecky hodnotných zbierkových predmetov alebo vedecko-výskumná činnosť zameraná na skúmanie ucelenej zbierky alebo časti zbierkového fondu múzea alebo galérie alebo na zhodnotenie výtvarného umenia určitého obdobia, ktorých výsledkom sú nové poznatky vo vedných disciplínach participujúcich na činnosti múzea alebo galérie,
c)	bezpečnosť, odborná ochrana zbierkových predmetov zameraná na odborné uloženie zbierkových predmetov alebo na odborné ošetrenie zbierkových predmetov najmä reštaurovaním,
d)	prezentácia a interpretácia zbierkových predmetov, zbierok a predmetov kultúrnej hodnoty prostredníctvom nových expozícií, prierezových výstav, edičných aktivít múzea alebo galérie vychádzajúcich najmä z odborného zhodnocovania a vedeckého skúmania zbierkového fondu múzea alebo galérie,
e)	nové formy práce s verejnosťou, webová a mediálna propagácia, aktivity rozvíjajúce a uplatňujúce múzejnú pedagogiku v činnosti múzea alebo galérie. 

Článok 5
Prihlásenie do súťaže

1.	Účastník súťaže sa prihlasuje do súťaže doručením vyplnenej prihlášky na adresu ministerstva, ktorej vzor tvorí prílohu č.1 týchto pravidiel. Povinnou súčasťou prihlášky je aj sprievodná dokumentácia k jednotlivým predmetom súťaže podľa ods. 3 až 9.
2.	Prihlášky do súťaže môže účastník súťaže predkladať do 28. februára príslušného kalendárneho roka.  Prihlášku doručí účastník súťaže na adresu:  Ministerstvo kultúry SR, sekcia kultúrneho dedičstva, Nám. SNP 33, 813 31 Bratislava. Obálku je potrebné označiť nápisom „súťaž Múzeum roka“ a „neotvárať“.
3.	Sprievodná dokumentácia k predmetu súťaže podľa čl. 4 písm. a) obsahuje najmä tieto údaje:
a)	názov zbierkového predmetu, zbierky alebo kolekcie a ich odborný opis,
b)	zdôvodnenie nadobudnutia a súlad s profiláciou a špecializáciou múzea alebo galérie,
c)	obrazový záznam zbierkového predmetu (fotografia, CD a pod.),
d)	kópia dokladu o vykonaní evidenčného záznamu o zbierkovom predmete v odbornej evidencii múzea alebo galérie.
4.	Sprievodná dokumentácia k predmetu súťaže podľa čl. 4 písm. b) týkajúca sa vedecko-výskumnej činnosti vykonávanej zamestnancami účastníka, ktorej výsledkom je preskúmanie novej lokality, nadobudnutie vedecky, historicky a umelecky hodnotných zbierkových predmetov, získanie nových objavných alebo sumarizujúcich poznatkov obsahuje najmä tieto údaje:
a)	názov vedecko-výskumnej úlohy,
b)	názov lokality, náleziska,
c)	priezvisko a meno riešiteľa výskumu, priezviská a mená spoluriešiteľov výskumu,
d)	 kópia nálezovej správy s odborným opisom zbierkových predmetov získaných výskumom,
e)	zhodnotenie prínosu výsledkov vedecko-výskumnej činnosti pre  činnosť múzea alebo galérie.
5.	Sprievodná dokumentácia k predmetu súťaže podľa čl. 4 písm. b) týkajúca sa vedecko-výskumnej činnosti zameranej na skúmanie ucelenej zbierky alebo časti zbierkového fondu múzea alebo galérie alebo na zhodnotenie výtvarného umenia určitého obdobia, ktorej výsledkom sú nové, objavné alebo sumarizujúce poznatky vo vedných disciplínach participujúcich na činnosti múzea alebo galérie obsahuje najmä tieto údaje:
a)	názov vedecko-výskumnej úlohy,
b)	priezvisko a meno riešiteľa výskumu, priezviská a mená spoluriešitelia výskumu,
c)	kópia záverečnej správy z  riešenia vedecko-výskumnej úlohy,
d)	zhodnotenie prínosu výsledkov vedecko-výskumnej činnosti pre  činnosť múzea alebo galérie,
e)	druh prezentačného výstupu vedecko-výskumnej úlohy (monografia, štúdia, scenár výstavy,  expozície,  článok v odbornej tlači a pod.). 
6.	Sprievodná  dokumentácia  k predmetu  súťaže  podľa čl. 4 písm. c) týkajúca sa bezpečnosti a odborného uloženia zbierkových predmetov v depozitároch obsahuje najmä tieto údaje:
a)	odborný opis súčasného stavu v depozitároch dokumentujúci optimálny stav na uloženie zbierkových predmetov vrátane technických prostriedkov na stabilizáciu vnútornej klímy alebo odborný popis nového riešenia (vymedzenie priestorov, kde došlo k zmenám, opis stavebno-technických úprav, nové technické prostriedky pre reguláciu vnútornej klímy),
b)	prínos jestvujúceho optimálneho riešenia  pre udržanie dobrého fyzického stavu zbierkových predmetov alebo prínos nového riešenia pre skvalitnenie bezpečnosti a odbornej ochrany zbierkových predmetov  múzea alebo galérie,
c)	obrazová dokumentácia dokumentujúca súčasný optimálny stav na uloženie zbierkových predmetov v depozitároch alebo obrazová dokumentácia približujúca nové uloženie zbierkových predmetov v depozitároch, vrátane technických prostriedkov na stabilizáciu vnútornej klímy. 
7.	Sprievodná dokumentácia k predmetu súťaže podľa čl. 4 písm. c) týkajúca sa odborného ošetrenia zbierkových predmetov obsahuje najmä tieto údaje:
a)	názov zbierkového predmetu, odborný opis, základné identifikačné údaje,
b)	priezvisko a meno realizátora odborného ošetrenia zbierkového predmetu (konzervátor, reštaurátor, preparátor),
c)	zdôvodnenie odborného ošetrenia,
d)	kópia záznamu o odbornom ošetrení zbierkového predmetu, fotodokumentácia z odborného ošetrenia.
8.	Sprievodná dokumentácia k predmetu podľa čl. 4 písm. d) týkajúca sa prezentácie a interpretácie zbierkových predmetov a zbierok obsahuje najmä tieto údaje:
a)	názov aktivity,
b)	druh aktivity a jej charakteristika, vrátane ďalších sprievodných akcií – pri výstavách uviesť dobu trvania výstavy, pri expozíciách dátum otvorenia,  pri výstavách a expozíciách plochu v m2 ,
c)	priezvisko a meno autora scenára, spoluautorov scenára výstavy alebo expozície, priezvisko a meno komisára výstavy, priezvisko a meno autora architektonicko-výtvarného riešenia expozície, výstavy.  Pri edičných tituloch priezvisko a meno autora alebo zostavovateľa, priezviská a mená spoluautorov edičného titulu,
d)	propagácia aktivity (propagačné materiály, odpočet vstupov v médiách a pod.),
e)	obrazová dokumentácia z aktivity,  jeden výtlačok edičného titulu,
f)	zhodnotenie prínosu aktivity.
9.	Sprievodná dokumentácia k predmetu podľa čl. 4 písm. e) týkajúca sa nových foriem a podôb práce s verejnosťou, webovej a mediálnej propagácie a aktivít rozvíjajúcich múzejnú pedagogiku obsahuje najmä tieto údaje:
a)	názov aktivity,
b)	druh aktivity a jej charakteristika, vrátane ďalších sprievodných akcií, dátum konania aktivity,
c)	priezvisko a meno zamestnanca zodpovedného za prípravu a realizáciu aktivity,
d)	propagácia aktivity (propagačné materiály, odpočet vstupov v médiách a pod.),
e)	obrazová dokumentácia aktivity,
f)	zhodnotenie prínosu aktivity.

Článok 6
Organizácia a príprava súťaže

1.	Ministerstvo na zabezpečenie prípravy a realizácie súťaže menuje riaditeľa súťaže, ktorým je zamestnanec sekcie kultúrneho dedičstva ministerstva. 
2.	Riaditeľ súťaže
	a) organizačne zabezpečuje priebeh súťaže, prijíma prihlášky, vedie ich evidenciu,   na požiadanie potvrdzuje ich príjem, 
	b) zabezpečí  komisionálne overenie úplnosti prihlášok do súťaže, na ktorom sa zúčastní riaditeľ súťaže, jeden zástupca Zväzu múzeí na Slovensku a jeden zástupca Rady galérie Slovenska,  
	c) vyhotoví záznam z otvárania obálok, v ktorom sa uvedie počet prihlásených účastníkov súťaže a počet úplných prihlášok. 
	d) dohliada a zodpovedá za dodržiavanie pravidiel súťaže, 
	e) predkladá záznam z komisionálneho otvárania obálok a  prihlášky na zasadnutia odbornej poroty, 
	f) zúčastňuje sa na zasadnutí poroty bez práva hlasovať,
	g) v prípade potreby zabezpečí obhliadku predmetu súťaže, na ktorej sa zúčastnia aspoň traja členovia poroty, 
	h) písomne informuje ministra kultúry Slovenskej republiky (ďalej len „minister“) o výsledkoch súťaže, 
	i) oznámi všetkým prihláseným účastníkom výsledky súťaže, 
	j) organizačne zabezpečí slávnostné vyhlásenie výsledkov súťaže.      
3. Prihlášky vrátane sprievodnej dokumentácie zostávajú súčasťou dokumentácie súťaže na sekcii kultúrneho dedičstva.

Článok 7
Odborná porota 

   1.   Hodnotenie prihlásených účastníkov súťaže uskutočňuje deväťčlenná odborná porota (ďalej len “porota“).
2.  Členov poroty každý rok menuje minister. Ministerstvo nominuje troch členov a jedného náhradníka, Zväz múzeí na Slovensku nominuje dvoch členov a jedného náhradníka. Rada galérií Slovenska nominuje dvoch členov a jedného náhradníka. Jedného člena poroty a náhradníka nominuje Slovenské národné múzeum a jedného člena poroty a náhradníka nominuje Slovenská národná galéria. Z nominovaných členov poroty menuje minister predsedu poroty na návrh sekcie kultúrneho dedičstva. 
3.  Ak sa člen  poroty nemôže zúčastniť na jej zasadnutí, bezodkladne oznámi túto skutočnosť riaditeľovi súťaže. Riaditeľ súťaže určí nového člena z radov náhradníkov menovaných podľa ods. 2.
4.  Zasadnutie poroty zvoláva riaditeľ súťaže.	
5.  Porota je uznášaniaschopná, ak je na jej zasadnutí prítomných minimálne sedem členov poroty. 
6.  Porota má právo neudeliť titul Múzeum roka, ak s rozhodnutím poroty súhlasia dve tretiny členov poroty.  
7. Člen poroty má nárok na náhradu preukázaných cestovných výdavkov, ktoré sú spojené s výkonom funkcie člena poroty podľa osobitného predpisu.)

Článok 8
Kritériá a spôsob hodnotenia účastníkov súťaže 

1. Základným kritériom pri hodnotení je kvalita predložených predmetov súťaže a ich súlad s napĺňaním základného poslania  a funkcií múzea alebo galérie, súlad s odborným zameraním a špecializáciou múzea alebo galérie, dodržiavanie etických princípov múzejnej praxe.
2. Pri hodnotení porota prihliada najmä na:
a) prínos prihláseného predmetu súťaže pre rozvoj základných odborných činnosti v rámci sústavy múzeí a galérií SR,  
	b) prínos prihláseného predmetu súťaže pri záchrane, ochrane a prezentácii súčastí kultúrneho dedičstva, 
	c) prínos prihláseného predmetu súťaže z hľadiska odborného zhodnocovania a vedeckého skúmania zbierkového fondu účastníka súťaže, 
	d) mieru a spôsob využitia informačného potenciálu zbierkových predmetov v rámci prihlásených predmetov súťaže, 
	e) skvalitnenie starostlivosti a ochrany zbierkového fondu účastníka súťaže,
	f) metódy a formy interpretácie informácií o zbierkových predmetoch múzea alebo galérie vo vzťahu k verejnosti,
	g) odbornú kvalitu prezentačného výstupu z hľadiska informačného potenciálu a výtvarného riešenia prezentačných aktivít, 
	h) efektivitu a rozsah využívania prezentačných aktivít.
3. Každému  predmetu  súťaže prihláseného účastníka môže každý člen poroty udeliť maximálne päť bodov. Prihlásený účastník súťaže môže získať od jedného člena poroty maximálne 25 bodov. 
4. Víťazom súťaže v príslušnej kategórii v hodnotenom období je  účastník súťaže, ktorého súčet  bodov od všetkých členov  poroty je najvyšší. 
5. V prípade, že sprievodná dokumentácia k jednotlivým predmetom súťaže je nedostatočná, môže riaditeľ súťaže na základe žiadosti aspoň troch členov poroty požiadať účastníka súťaže o jej doplnenie alebo dohodnúť obhliadku predmetu súťaže. 

Článok 9
Ocenenie

1. Ministerstvo  na základe výsledkov hodnotenia poroty udelí titul Múzeum roka/ Galéria roka  v oboch kategóriách. 
2. Ocenené múzeum alebo galéria môžu používať titul Múzeum roka/Galéria roka. 

Článok 10

Tieto pravidlá súťaže nadobúdajú účinnosť 15. mája 2010.

                                                                         
								Marek Maďarič 
                                                                                              minister kultúry